มอร์ทัลคอมแบต: ดีเซปชัน

***มอร์ทัลคอมแบต: ดีเซปชัน*** () เป็นเกมต่อสู้ ค.ศ. 2004 ที่พัฒนาและเผยแพร่โดยบริษัทมิดเวย์ โดยเป็นภาคหลักลำดับที่หกของแฟรนไชส์*[[มอร์ทัลคอมแบต]]* และเป็นภาคต่อของ*[[มอร์ทัลคอมแบต: เดดลีอัลไลแอนซ์]]* ที่เปิดตัวใน ค.ศ. 2002 เกมดังกล่าววางจำหน่ายสำหรับเครื่องเพลย์สเตชัน 2 และเอกซ์บอกซ์ในเดือนตุลาคม ค.ศ. 2004, สำหรับเกมคิวบ์ในเดือนมีนาคม ค.ศ. 2005 รวมถึงต่อมาได้มีการพอร์ตไปยังเครื่องเพลย์สเตชัน พอร์เทเบิล ภายใต้ชื่อ***มอร์ทัลคอมแบต: อันเชนด์*** ในเดือนพฤศจิกายน ค.ศ. 2006 ซึ่ง*มอร์ทัลคอมแบต: ดีเซปชัน* เป็นเรื่องราวต่อจากภาคห้าที่ชื่อ*[[มอร์ทัลคอมแบต: เดดลีอัลไลแอนซ์|เดดลีอัลไลแอนซ์]]* เรื่องราวของเกมนี้มุ่งเน้นไปที่การฟื้นคืนชีพของราชามังกรที่ชื่อโอนากะผู้พยายามที่จะยึดครองอาณาจักรต่าง ๆ ตามเนื้อเรื่องในซีรีส์ หลังจากเอากำจัดหมอผีอย่างฉวนชือและช่างจง ที่เป็นศัตรูหลักในภาคก่อน รวมถึงเทพเจ้าสายฟ้าอย่างไรเดน ผู้ปกป้องเอิร์ธเรล์มได้ โดยเหล่านักรบที่รอดชีวิตจากภาคก่อนร่วมมือกันเพื่อเผชิญหน้ากับโอนากะ

เกมนี้มีตัวละครทั้งหมดยี่สิบหกตัวที่สามารถเล่นได้ โดยมีเก้าตัวที่ปรากฏตัวครั้งแรกในภาคนี้ ภาค*ดีเซปชัน*นำเสนอคุณสมบัติใหม่หลายอย่างในซีรีส์ เช่น เกมหมากรุกและเกมปริศนาที่มีตัวละครมอร์ทัลคอมแบต ตลอดจนโหมดออนไลน์ ส่วนโหมดคอนเควสต์กลับมาจากภาค*เดดลีอัลไลแอนซ์* แต่ติดตามชีวิตของชูจิงโก ซึ่งเป็นนักรบที่ถูกโอนากะหลอกให้ค้นหาวัตถุที่จะมอบพลังให้แก่โอนากะมากขึ้น โหมดคอนเควสต์ของภาค*ดีเซปชัน*แตกต่างอย่างมากจากโหมดคอนเควสต์ของภาค*เดดลีอัลไลแอนซ์* โดยการที่มีองค์ประกอบของการสำรวจโอเพนเวิลด์ในระหว่างการดำเนินเรื่อง แทนที่จะเป็นคอมแบตทาวเวอร์ของภาค*เดดลีอัลไลแอนซ์*

เอ็ด บูน ผู้ร่วมสร้างซีรีส์ได้ออกแบบภาค*ดีเซปชัน*ให้เป็นเกมต่อสู้ที่ไม่สามารถคาดเดาได้ และได้เพิ่มฟีเจอร์ใหม่ ๆ เช่น มินิเกมเป็นเซอร์ไพรส์เช่นกัน ส่วนต่าง ๆ หลายส่วนจากภาค*เดดลีอัลไลแอนซ์* เช่น คอมโบและสนามประลองได้รับการออกแบบใหม่ให้สมจริงมากขึ้นและยังโต้ตอบได้มากขึ้น ภาค*ดีเซปชัน*ได้รับการตอบรับเป็นอย่างดีจากนักวิจารณ์วิดีโอเกม ซึ่งชื่นชมการต่อสู้และคุณสมบัติใหม่ อย่างไรก็ตาม โหมดคอนเควสต์ได้รับการติเตียนถึงการพากย์เสียงที่แย่ ขณะที่สื่อสิ่งพิมพ์หลายฉบับระบุว่า*มอร์ทัลคอมแบต: ดีเซปชัน* เป็นเกมต่อสู้ที่ดีที่สุดแห่ง ค.ศ. 2004

## รูปแบบการเล่น
[thumb|left|ภาพจับหน้าจอการต่อสู้ระหว่าง[เค็นชิ (มอร์ทัลคอมแบต)|เค็นชิและมิลีนา]]

สมรภูมิของเกมนี้จะคล้ายกับสมรภูมิของ*[[มอร์ทัลคอมแบต: เดดลีอัลไลแอนซ์]]* แต่มีคุณสมบัติใหม่ ๆ เพิ่มเข้ามา โดยบางตัวละครมีอาวุธที่สามารถหยิบมาใช้ได้ นอกจากนี้มีการแตกแขนงฉากออกไป ซึ่งหมายความว่าผู้เล่นสามารถกระแทกคู่ต่อสู้ออกจากพื้นที่การต่อสู้ในสถานที่บางแห่ง แล้วดำเนินการต่อสู้ต่อในพื้นที่ใหม่ได้ โดยช่วงดังกล่าวในเกือบทุกด่านจะมีกับดักมรณะ ซึ่งจะสังหารผู้เล่นที่โดนกับดักนั้นทันที เกมภาคนี้ยังเปิดตัว "คอมโบเบรกเคอร์" (Combo Breaker) ซึ่งเป็นระบบที่ผู้เล่นสามารถหยุดคอมโบได้สูงสุดสามครั้งต่อแมตช์ และตรงกันข้ามกับภาค*เดดลีอัลไลแอนซ์* ที่บรรดาตัวละครมีฟาแทลลิตีเพียงครั้งเดียว ส่วนบรรดาตัวละครภาค*ดีเซปชัน*มีฟาแทลลิตีสองครั้งและมีท่าฆ่าตัวตายแบบฮารากิริ โดยอย่างหลังนี้ใช้เมื่อมีวลี "ฟินิชฮีม/เฮอร์" ปรากฏบนหน้าจอและผู้เล่นกำลังจะแพ้

ภาค*ดีเซปชัน*นำเสนอมินิเกมสองเกมที่ใช้ตัวละคร*มอร์ทัลคอมแบต*ได้แก่ "เชสคอมแบต" (Chess Kombat) และ "พัซเซิลคอมแบต" (Puzzle Kombat) ส่วนโหมดคอนเควสต์ได้กลับมาอีกครั้ง แต่ได้รับการขยายให้กลายเป็นเกมผจญภัยแบบเร่ร่อนที่มีเนื้อเรื่องเป็นของตัวเอง

"คริปต์" (Krypt) ได้กลับมาจาก*มอร์ทัลคอมแบต: เดดลีอัลไลแอนซ์* และทำหน้าที่เป็นส่วนต่อประสานสำหรับเข้าถึงคอนเทนต์พิเศษที่ซ่อนอยู่ใน "คอฟฟินส์" (ในเกมได้จงใจสะกดผิดเป็น koffins โดยเป็นเครื่องหมายการค้าของซีรีส์นี้ ที่ตามความเป็นจริงต้องสะกดว่า coffins ซึ่งหมายถึงโลงศพ) โดยภาค*ดีเซปชัน* ขอบเขตของคริปต์ลดลงจาก 676 คอฟฟินส์ (โลงศพ) เหลือ 400 คอฟฟินส์ และคอฟฟินส์บางโลงมีแม่กุญแจที่ต้องใช้ซึ่งหาได้ในโหมดคอนเควสต์เท่านั้น ทั้งนี้ คริปต์ในเกม*มอร์ทัลคอมแบต: ดีเซปชัน* ประกอบด้วยตัวละครโบนัสจำนวนสิบสองตัว (ซึ่งในเวอร์ชันเกมคิวบ์ถูกตัดเหลือเพียงหกตัว)

### โหมดคอนเควสต์
[thumb|right|[ชูจิงโกในวัยหนุ่มได้พบกับคาโบลในโหมดคอนเควสต์ซึ่งเป็นเกมแอ็กชันผจญภัย]]

โหมดฝึกฝนรูปแบบเกมแอ็กชันเล่นตามบทบาทของภาค*เดดลีอัลไลแอนซ์*ที่เรียกว่า "คอนเควสต์" (Konquest) ได้กลับมาอีกครั้งในภาค*ดีเซปชัน* และได้รับการขยายอย่างมากจากเวอร์ชันก่อนหน้า โหมดคอนเควสต์ของภาค*ดีเซปชัน*เกิดขึ้นก่อนเหตุการณ์ในเกมหลัก โดยจะสำรวจประวัติของชูจิงโก ซึ่งเริ่มก่อนที่เขาจะฝึกกับโบ ไร โช และจบลงที่จุดเริ่มต้นของเนื้อเรื่องหลักภาค*ดีเซปชัน* ที่แม้ว่าส่วนใหญ่แล้วจะเป็นเกมผจญภัย แต่องค์ประกอบการต่อสู้จะเกิดขึ้นในโหมดต่อสู้ภาค*ดีเซปชัน*ปกติ ส่วนการฝึกการเคลื่อนไหวของตัวละครแต่ละตัวให้เชี่ยวชาญนั้นเป็นเพียงภารกิจเล็ก ๆ น้อย ๆ เท่านั้น และไม่จำเป็นต้องชนะตัวละครทั้งหมดเพื่อชนะโหมดเกมนี้อีกต่อไป ในคอนเควสต์นี้ ชูจิงโกวัยหนุ่มได้พบกับดามาชิ สิ่งมีชีวิตที่ขอความช่วยเหลือในการรวบรวมไอเทมทรงพลังหกชิ้นซึ่งเรียกว่าคามิโดกุ เพื่อส่งให้แก่พวกเอลเดอร์ก็อด ครั้นเมื่อเขาเก็บรวบรวมคามิโดกุทั้งหกชิ้นเสร็จ ชูจิงโกก็เป็นชายชราแล้ว ซึ่งใช้เวลาสี่สิบหกปีในการปฏิบัติภารกิจของเขา อย่างไรก็ตาม ดามาชิกลับถูกเปิดเผยว่าเป็นราชามังกรแห่งความชั่วร้ายที่ชื่อโอนากะ ผู้ซึ่งหลอกชูจิงโกเพื่อให้ได้คามิโดกุทั้งหกมา ทั้งนี้ ผู้เล่นที่ต้องการปลดล็อกเนื้อหาโบนัสส่วนใหญ่ในภาค*ดีเซปชัน*จะต้องเล่นผ่านโหมดคอนเควสต์ และแม้ว่าจะจบโหมดดังกล่าวแล้ว แต่ผู้เล่นยังสามารถสำรวจโลกต่อไปเพื่อปลดล็อกไอเทมเพิ่มเติมได้

### เชสคอมแบต
"เชสคอมแบต" เป็นมินิเกมที่คล้ายกับหมากรุกสากลแบบคลาสสิก ตัวหมากรุกแต่ละประเภทจะแสดงด้วยตัวละครที่ผู้เล่นเลือก รวมทั้งเช่นเดียวกับหมากรุกทั่วไป จำนวนและการเคลื่อนที่ของแต่ละตัวจะถูกกำหนดโดยตำแหน่งของตัวหมากรุก เกมจะจบลงเมื่อผู้เล่นคนหนึ่งชนะตัว "แชมเปียน" (หรือตัวคิงในหมากรุกสากลแบบดั้งเดิม) ของอีกทีมหนึ่ง ส่วนความแตกต่างที่สำคัญที่สุดก็คือความพยายามทั้งหมดที่จะยึดครองพื้นที่นั้นได้มีการต่อสู้กันอย่างแท้จริง ซึ่งผู้เล่นจะเข้าร่วมการต่อสู้หนึ่งยก โดยผู้ชนะจะได้พื้นที่หนึ่งช่อง

## หมายเหตุ

## อ้างอิง

## แหล่งข้อมูลอื่น
* 
* ''Mortal Kombat: Deception'' at MobyGames

หมวดหมู่:วิดีโอเกมที่ออกวางจำหน่ายในปี พ.ศ. 2547
หมวดหมู่:เกมต่อสู้สามมิติ
หมวดหมู่:เกมออนไลน์มัลติเพลเยอร์
หมวดหมู่:เกมสำหรับเกมคิวบ์
หมวดหมู่:เกมสำหรับเพลย์สเตชัน 2
หมวดหมู่:เกมสำหรับเพลย์สเตชันแบบพกพา
หมวดหมู่:วิดีโอเกมภาคต่อ
หมวดหมู่:วิดีโอเกมที่พัฒนาขึ้นในสหรัฐ
หมวดหมู่:เกมสำหรับเอกซ์บอกซ์
หมวดหมู่:วิดีโอเกมแบบผู้เล่นหลายคนและผู้เล่นคนเดียว